पुलवामा हमले के बाद अब आतंकवादी हमले के साए में गुजरात, खुफिया विभाग ने जारी किया हाई अलर्ट  
खुफिया विभाग ने गुजरात में भी आतंकी हमले को लेकर अलर्ट जारी किया.
पुलवामा हमले में 40 जवान शहीद हो गए थे. 
सीएम रूपाणी ने सुरक्षा का जायजा लिया.
जम्मू-कश्मीर के पुलवामा (Pulwama Terror Attack) में हुए आतंकी हमले की आग अभी बुझी भी नहीं थी कि गुजरात में भी आतंकवादी हमले की चेतावनी मिली है.  जम्मू-कश्मीर के पुलवामा में पिछले सप्ताह हुए हमले की पृष्ठभूमि में खुफिया विभाग ने गुजरात में भी आतंकवादी हमले की चेतावनी दी है. इसके मद्देनजर राज्य सरकार ने सोमवार को सुरक्षा व्यवस्था का जायजा लिया. बता दें कि पुलवामा आतंकी हमले में सीआरपीएफ के 40 जवान शहीद हो गए थे और कई घायल भी हुए थे. 
गुजरात के मुख्यमंत्री विजय रूपाणी ने गांधीनगर में आयोजित एक बैठक में राज्य पुलिस की सुरक्षा व्यवस्था और तैयारियों का जायजा लिया. उन्होंने नर्मदा जिले में स्थित स्टैच्यू ऑफ यूनिटी, सरदार सरोवर बांध और सोमनाथ मंदिर सहित अन्य संवेदनशील जगहों की सुरक्षा के संबंध में शीर्ष अधिकारियों के विचार जाने. 
पुलिस के एक अधिकारी ने बताया कि राज्य खुफिया विभाग की ओर से संभावित आतंकवादी हमले की चेतावनी मिलने के बाद गुजरात पुलिस को हाई अलर्ट पर रखा गया है. विभाग की ओर से यह चेतावनी 14 फरवरी के पुलवामा में सीआरपीएफ के काफिले पर हुए हमले के बाद जारी की गई है.